एटा। पाकिस्तानी हमले पर लोगों में उबाल है। बुद्धजीवी, युवाओं, पूर्व सैनिकों एवं सैनिकों के परिवारीजनाें ने अब आर-पार की लड़ाई कर दुश्मन को सबक सिखाने की मांग भी उठाई है। उनका कहना है कि भारत सरकार की ढुलमुल नीतियों के कारण पाक के हौसले बढ़ते जा रहे हैं।
भारतीय सीमा पर नियमों का उल्लंघन कर हमला करने से हर वर्ग के लोगों मेें पाक के प्रति गुस्से का भाव है। गीतकार डा. राकेश सक्सेना ने घटना की निंदा करते हुए कहा कि पाकिस्तान को इसके परिणाम भुगतने ही चाहिए। वह दो पंक्तियों में अपने भावों को इस तरह व्यक्त करते हैं-
पाक तुम्हारा नाम पाक है, नीयत साफ नहीं
कभी तुम्हें इतिहास करेगा, शायद माफ नहीं
छूट देना घातक होगा
पाकिस्तान की ऐसी हरकतों को और बर्दाश्त नहीं किया जाना चाहिए। ऐसे में जहां दुश्मन की हिम्मत बढ़ रही है वहीं भारतीय फौजों में आक्रोश। अब और छूट देना घात होगा।
-दशरथ सिंह पूर्व सैनिक, एटा
जांबाजों को देनी चाहिए छूट
पाकिस्तान का इतिहास ही कुछ ऐसा है। कारगिल की लड़ाई ऐसी ही घुसपैठ का नतीजा थी। भारतीय जांबाजों को इसका जवाब देने की छूट दी जानी चाहिए, ताकि वह आगे ऐसी हरकत न कर सके।
-सूबेदार विजयपाल सिंह यादव (कारगिल युद्ध में लड़ चुके)
उसी की भाषा में जवाब देना चाहिए
अब पाकिस्तान को उसी की भाषा में जवाब दिया जाना चाहिए। कमजोर केंद्र सरकार की ढुलमुल नीति से जहां दुश्मन के हौसले बुलंद हैं। वहीं भारतीय सैनिकों का मनोबल गिर रहा है। लोगों में आक्रोश है।
-हरनाथ सिंह यादव, पूर्व एमएलसी, एटा
गद्दारी का सबक मिले
नापाक हरकतों का करारा जवाब दिया जाना चाहिए, ताकि उसे गद्दारी का सबक मिल सके। भारतीय जांबाज जवाब देना जानते हैं, बस कमजोर केंद्र सरकार सही निर्णय लेने में देरी कर रही है।
---जहीर अहमद, बसपा नेता, एटा